**Ўзбекистон Республикаси Ахборот технологиялари
ва коммуникацияларини ривожлантириш вазирлиги томонидан коррупцияга қарши курашиш бўйича олиб борилаётган ишлар**

Сўнгги йилларда мамлакатимизда коррупциянинг олдини олиш ва унга қарши курашиш, давлат ва жамият қурилишининг барча соҳаларида коррупциоген омилларга чек қўйишга қаратилган кенг кўламли ислоҳотлар амалга оширилмоқда. Таъкидлаш жоизки, мазкур ислоҳотларни амалга оширишда рақамли технологиялар муҳим ўрин тутади.

Шу боис, иқтисодиёт тармоқлари ва давлат бошқаруви тизимига замонавий ахборот технологияларини кенг жорий этиш орқали жамиятимизда ошкораликни таъминлаш ва коррупцияга қарши курашиш борасидаги
саъйи-ҳаракатларимизда кутилган натижаларга эришишимиз мумкин.

Муҳтарам Президентимизнинг 2021 йил 6 июлдаги “Коррупцияга қарши муросасиз муносабатда бўлиш муҳитини яратиш, давлат ва жамият бошқарувида коррупциявий омилларни кескин камайтириш ва бунда жамоатчилик иштирокини кенгайтириш чора-тадбирлари тўғрисида”ги
ПФ–6257-сонли Фармонлари ва “Коррупцияга қарши курашиш фаолиятини самарали ташкил этишга доир қўшимча чора-тадбирлар тўғрисида”ги
ПҚ–5177-сонли қарорларига асосан Ахборот технологиялари
ва коммуникацияларини ривожлантириш вазирлиги томонидан коррупцияга қарши курашишнинг ҳуқуқий асосларини мустаҳкамлаш, хусусан, коррупциянинг олдини олиш ва ушбу жиноятларга қарши жазо муқаррарлигини таъминлаш бўйича бир қатор муҳим ишлар амалга оширилди.

Хусусан, вазирликнинг Коррупцияга қарши курашиш сиёсати ишлаб чиқилди. Ушбу йўналишда тизим фаолиятини мустаҳкамлаш, мавжуд норматив ҳуқуқий ҳужжатлар ижросини самарали ташкил этиш мақсадида коррупцияга қарши курашишга қаратилган **10 дан ортиқ** ички локал ҳужжатлар ишлаб чиқилиб, тасдиқланди.

Ўзбекистон Республикаси Коррупцияга қарши курашиш агентлиги билан **биргаликда “Е-Anticor.uz”** электрон платформаси йўналишлари бўйича истиқболда амалга ошириладиган ишлар юзасидан чора-тадбирлар режаси ишлаб чиқилди ҳамда бу борада тегишли ишлар олиб борилмоқда.

Ўзбекистон Республикаси Президентининг 2022 йил 22 августдаги
ПФ-194-сонли Фармони билан тасдиқланган Вазирликнинг янги ташкилий тузилмасида алоҳида коррупцияга қарши курашиш бўйича ички назорат тузилмаси яъни, **Ички аудит, молиявий ва комплаенс назорат бошқармаси** ташкил этилди.

Бугунги кунда мазкур Бошқармага Ўзбекистон Республикаси Коррупцияга қарши курашиш агентлиги билан келишган ҳолда ходимларни очиқ танлов асосида ишга қабул қилиш ишлари олиб борилмоқда.

Таъкидлаш жоизки, жорий йилда коррупцияга оид қонунбузилиши ҳолатларини олдини олиш бўйича вазирлик ва унинг тизимдаги корхона, ташкилотларда жами бўлиб **30 дан ортиқ** учрашув, семинар ва давра суҳбатлари ҳамда бошқа профилактик тадбирлар ўтказилди.

Вазирликнинг расмий web-сайти, ижтимоий тармоқлардаги саҳифалари ва телеграм канали орқали коррупцияни олдини олиш, унга нисбатан муросасиз муносабатни шакллантиришга қаратилган барча тадбирлар мунтазам равишда кенг ёритилиб келинмоқда. Бу билан чекланиб қолмаслигимиз лозим, ушбу ҳаракатларнинг миқдорини ҳам, уларнинг қамров даражасини ҳам янада кенгайтириш, таъсир чораларини ошириш лозим.

Коррупцияга қарши курашиш бўйича ишларнинг самарадорлиги рейтингида Ахборот технологиялари ва коммуникацияларини ривожлантириш вазирлиги ўрнини юқори даражага кўтариш бўйича тегишли чора-тадбирлар режаси ишлаб чиқилди ва тасдиқланди.

Ҳозирда вазирлик томонидан коррупцияга қарши курашиш, унга нисбатан муросасиз муносабатни шакллантириш борасида бир қатор тизимли ишлар олиб борилмоқда.

Хусусан, вазирликнинг барча департамент, бошқарма, бўлим раҳбарлари ва уларнинг ўринбосарлари ҳамда бошқа масъул ходимларни коррупцияга қарши курашиш менеджмент тизимлари ISO 9001, 27001, 37001 Халқаро Стандартлари асосида ўқитиш ишлари режалаштирилмоқда.

Коррупциянинг олдини олиш, унга қарши курашиш бўйича юқорида санаб ўтилган ишларнинг ўзи етарли бўлмайди, албатта. Авваламбор, коррупцияга қарши курашишни соҳанинг ҳар бир ходими ўзидан бошлаши керак. Ҳар биримиз ўз фаолиятимизга, ишимизга соф, ҳалол ва виждонан ёндашишимиз лозим. Коррупция бу энг кичик, кўзга илинмас элементдан бошланади. Ҳар бир нарсага алоҳида эътибор қаратишимиз керак. Бунда, ходим ёки ҳар бир шахс коррупцияни бевосита ўзи амалга оширмаслиги мумкин, лекин у атрофидаги ҳамкасби ёки бирор бир таниши коррупция билан шуғулланаётганига гувоҳ бўлган бўлиши мумкин.

Бундай ҳолатларни кўриб, билиб туриб яшириш ҳам коррупцияга йўл очиб бериш билан тенг малакаланади.

Бугунги кунда соҳани ривожлантириш бўйича салмоқли ишлар амалга оширилмоқда, мана яқинда **ICT-WEEK 2022 АКТ** ҳафталигини ҳам самарали ўтказиб, ҳам юртимизда ҳам дунё ҳамжамиятида соҳа бўйича ижобий фикрлар шаклланишига эришилди, қолаверса халқаро тадбирларда иштирок этаяпмиз. Аммо шу ривожланиш жараёнида, қаёқдандир битта соҳа ходими ёки мутахассиси арзимаган ҳаракати туфайли коррупция ҳолатларини содир этса, шунча қилинаётган ислоҳотларнинг қиймати бир пасда ўз аҳамиятини йўқотиши мумкин бўлади.

Коррупцияга қарши курашиш барчамизнинг асосий вазифаларимиздан бирига айланиши керак. Соҳа корхоналари раҳбарлари ҳар бир ходимига ҳар қандай коррупциявий ҳолат учун жазо муқаррарлигини ўқтириши ШАРТ!!!

Коррупцияга қарши курашиш ва уни батамом йўқотишда барчамиз бир тану-бир жон бўлиб, биргаликда самарали ҳаракат қилиб, жамиятимиз
ва давлатимизнинг ривожига ўзимизнинг салмоқли ҳиссамизни қўшайлик.